Document ID: 32006D0436

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Ιουνίου 2006
για τον καθορισμό της κοινοτικής χρηματοδοτικής συνδρομής στις δαπάνες στο πλαίσιο των έκτακτων μέτρων που ελήφθησαν για την καταπολέμηση της γρίπης των πτηνών στο Βέλγιο το 2003
[κοινοποιηθείσα υπό τον αριθμό Ε(2006) 2422]
(Τα κείμενα στην ολλανδική και τη γαλλική γλώσσα είναι τα μόνα αυθεντικά)
(2006/436/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Το 2003 εκδηλώθηκαν κρούσματα γρίπης των πτηνών στο Βέλγιο. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Προκειμένου να αποτραπεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ.
(3)
Δυνάμει της απόφασης 2003/749/ΕΚ της Επιτροπής, της 10ης Οκτωβρίου 2003, σχετικά με πρώτη χρηματοδοτική συνδρομή της Κοινότητας στις επιλέξιμες δαπάνες για την εξάλειψη της γρίπης των πτηνών στο Βέλγιο το 2003 (2), χορηγήθηκε στο Βέλγιο χρηματοδοτική συνδρομή από την Κοινότητα για την κάλυψη των δαπανών που πραγματοποιήθηκαν για την εφαρμογή έκτακτων μέτρων καταπολέμησης της γρίπης των πτηνών το 2003.
(4)
Σύμφωνα με την απόφαση αυτή, καταβλήθηκε μια πρώτη δόση ύψους 3 000 000 ευρώ.
(5)
Σύμφωνα με την ίδια απόφαση, το υπόλοιπο της χρηματοδοτικής συνδρομής της Κοινότητας θα καθοριστεί με βάση τις αιτήσεις αποζημίωσης που υποβλήθηκαν από το Βέλγιο στις 13 Ιανουαρίου και στις 24 Μαρτίου 2004, τα παραστατικά για τα ποσά που αναφέρονται στις αιτήσεις και τα αποτελέσματα των επιτόπιων ελέγχων της Επιτροπής. Το ποσό που δηλώθηκε στις εν λόγω αιτήσεις αποζημίωσης που υπέβαλε το Βέλγιο ήταν 18 035 727,78 ευρώ. Η κοινοτική χρηματοδοτική συνδρομή δεν μπορεί να υπερβαίνει το 50 % των συνολικών επιλέξιμων δαπανών.
(6)
Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εκρίζωση της γρίπης των πτηνών στο Βέλγιο το 2003.
(7)
Με βάση τα αποτελέσματα των ελέγχων που διενεργήθηκαν από την Επιτροπή όσον αφορά την τήρηση των κοινοτικών κανόνων στον κτηνιατρικό τομέα και των όρων χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή.
(8)
Οι πλέον πρόσφατες παρατηρήσεις της Επιτροπής, τα τελικά συμπεράσματά της και η μέθοδος υπολογισμού των επιλέξιμων δαπανών ανακοινώθηκαν στο Βέλγιο στις 21 Φεβρουαρίου 2006.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εκρίζωση της γρίπης των πτηνών στο Βέλγιο το 2003 σύμφωνα με την απόφαση 2003/749/ΕΚ καθορίζεται σε 8 088 508,16 ευρώ.
Δεδομένου ότι έχει ήδη καταβληθεί μια πρώτη δόση ύψους 3 000 000 ευρώ σύμφωνα με την απόφαση 2003/749/ΕΚ, το υπόλοιπο της κοινοτικής χρηματοδοτικής συνδρομής καθορίζεται σε 5 088 508,16 ευρώ.
Άρθρο 2
Η παρούσα απόφαση απευθύνεται στο Βασίλειο του Βελγίου.
Βρυξέλλες, 23 Ιουνίου 2006.

Labels: 17
20
0
6
18
15